આમ ફરી ફરીને બાહુબલીનાથને ભેટીને, નીરખીને, અભિસીંચીને તથા સ્પર્શીને યાત્રા પૂર્ણ કરી મંગલ ગીત ગાતાં ગાતાં સૌ નીચે આવ્યા. અનેક યાત્રિકો સામેની છોટી પહાડી-ચંદ્રગિરિ પર યાત્રા કરવા ગયા. ત્યાં અનેક પ્રાચીન મંદિરો જોયા, કુંદકુંદચાર્ય વગેરે સંબંધી શિલાલેખો જોયા અને ભદ્રબાહુસ્વામીની ગુફામાં એમના સવા ફૂટ લાંબા ચરણો પણ જોયા... દરેક ઠેકાણે દર્શન-પૂજન-ભક્તિ કર્યા. બપોરે ભટ્ટારકજીના મંદિરમાં જિનબિંબદર્શન કર્યા, બાહુબલીસ્વામીના જીવનચિત્રો જોયા પછી પ્રવચનમાં ગુરુદેવે બાહુબલીભગવાનનો ઘણો ઘણો મહિમા કર્યો.